32004R2256
L 385/24
JURNALUL OFÍCIAL AL UNIUNII EUROPENE
REGULAMENTUL (CE) NR. 2256/2004 AL COMISIEI
din 14 octombrie 2004
de modificare a Regulamentului (CE) nr. 747/2001 în ceea ce privește contingentele tarifare comunitare pentru anumite produse originare din Egipt, Malta și Cipru și cantitățile de referință pentru anumite produse originare din Malta și Cipru
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere actul privind condițiile de aderare la Uniunea Europeană a Republicii Cehe, Republicii Estonia, Republicii Cipru, Republicii Letonia, Republicii Lituania, Republicii Ungare, Republicii Malta, Republicii Polone, Republicii Slovenia și Republicii Slovace, precum și adaptările tratatelor care stau la baza Uniunii Europene (1), în special articolul 57 alineatul (2),
având în vedere Regulamentul (CE) nr. 747/2001 al Consiliului din 9 aprilie 2001 privind modul de gestionare a unor contingente comunitare și a unor cantități de referință pentru produsele care pot beneficia de preferințe în temeiul acordurilor cu anumite țări mediteraneene și de abrogare a regulamentelor (CE) nr. 1981/94 și (CE) nr. 934/95 (2), în special articolul 5 alineatul (1) litera (b),
întrucât:
(1)
Prin Decizia 2005/89/CE din 24 septembrie 2004 (3), Consiliul a autorizat semnătura și a prevăzut aplicarea provizorie, de la 1 mai 2004, a unui protocol la acordul euromediteranean încheiat între Comunitatea Europeană și statele membre, pe de o parte, și Republica Arabă Egipt, pe de altă parte, pentru a lua în considerare aderarea la Uniunea Europeană a Republicii Cehe, Republicii Estonia, Republicii Cipru, Republicii Letonia, Republicii Lituania, Republicii Ungare, Republicii Malta, Republicii Polone, Republicii Slovenia și Republicii Slovace.
(2)
Acest protocol prevede un nou contingent tarifar și modificări ale contingentelor tarifare stabilite în prezent de Regulamentul (CE) nr. 747/2001.
(3)
Este necesar să se modifice Regulamentul (CE) nr. 747/2001 în vederea aplicării noului contingent tarifar și să se modifice contingentele tarifare actuale.
(4)
Pentru anul 2004, volumul noului contingent tarifar și creșterea volumului contingentelor tarifare existente se calculează proporțional cu volumul de bază indicat în protocol, luând în considerare perioada care a trecut înainte de 1 mai 2004.
(5)
În vederea facilitării gestionării anumitor contingente tarifare stabilite în prezent în Regulamentul (CE) nr. 747/2001, cantitățile importate în limitele contingentelor sunt luate în considerare la aplicarea contingentelor tarifare deschise în conformitate cu Regulamentul (CE) nr. 747/2001, astfel cum a fost modificat prin prezentul regulament.
(6)
După aderarea Maltei și Ciprului la Uniunea Europeană, expiră în mod obligatoriu contingentele tarifare și cantitățile de referință pentru produsele originare din aceste state, prevăzute în Regulamentul (CE) nr. 747/2001. Trimiterile la aceste contingente și cantități de referință sunt eliminate în consecință.
(7)
Luând în considerare faptul că protocolul la acordul euromediteranean Uniunea Europeană-Egipt se aplică cu titlu provizoriu de la 1 mai 2004, prezentul regulament intră în vigoare în cel mai scurt timp.
(8)
Măsurile prevăzute de prezentul regulament sunt în conformitate cu avizul Comitetului Codului Vamal,
ADOPTĂ PREZENTUL REGULAMENT:
Articolul 1
Regulamentul (CE) nr. 747/2001 se modifică după cum urmează:
1.
Articolul 1 se înlocuiește cu următorul text:
„Articolul 1
Concesii tarifare acordate în cadrul contingentelor tarifare comunitare sau al cantităților de referință
Produsele originare din Algeria, Maroc, Tunisia, Egipt, Iordania, Siria, Liban, Israel, Cisiordania și Fâșia Gaza și Turcia, enumerate în anexele I-IX la prezentul regulament, puse în liberă circulație în cadrul Comunității pot beneficia de scutire de drepturi vamale sau de drepturi vamale reduse, în limita contingentelor tarifare comunitare sau în cadrul cantităților de referință, în cursul perioadelor și în conformitate cu dispozițiile stabilite de prezentul regulament.”
2.
Articolul 3 alineatul (2) se elimină.
3.
Anexa IV se modifică în conformitate cu anexa la prezentul regulament.
4.
Anexele X și XI se elimină.
Articolul 2
Cantitățile care au fost puse în liberă circulație în cadrul Comunității, în conformitate cu Regulamentul (CE) nr. 747/2001, de la începutul perioadelor contingentare încă deschise la 1 mai 2004, în limita contingentelor tarifare cu numerele de ordine 09.1707, 09.1710, 09.1711, 09.1719, 09.1721 și 09.1772, se iau în considerare, la intrarea în vigoare a prezentului regulament, în vederea aplicării contingentelor tarifare respective menționate în anexa IV la Regulamentul (CE) nr. 747/2001, astfel cum a fost modificat prin prezentul regulament.
Articolul 3
Prezentul regulament intră în vigoare la data publicării în Jurnalul Oficial al Uniunii Europene.
Se aplică de la 1 mai 2004.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 14 octombrie 2004.